## Zakon o izmjenama i dopunama Zakona o obrtu

### NN 90/1996 (25.10.1996.), Zakon o izmjenama i dopunama Zakona o obrtu

# ZASTUPNIČKI DOM SABORA REPUBLIKE HRVATSKE

Na osnovi članka 89. Ustava Republike Hrvatske, donosim

## **ODLUKU**

### **O PROGLAŠENJU ZAKONA O IZMJENAMA I DOPUNAMA ZAKONA O OBRTU**

Proglašavam Zakon o izmjenama i dopunama Zakona o obrtu, koji je Zastupnički
dom Sabora Republike Hrvatske donio na sjednici 18. listopada 1996.

Broj: 01-96-1771/1
Zagreb, 23. listopada 1996.

Predsjednik
Republike Hrvatske
**dr. Franjo Tuđman,** v. r.

---

## **ZAKON**

### **O IZMJENAMA I DOPUNAMA ZAKONA O OBRTU**

Članak 1.

U Zakonu o obrtu ("Narodne novine", br. 77/93.) u članku 3. točka 5.
briše se.

Članak 2.

Članak 7. mijenja se i glasi:

"Kada je za obavljanje obrta potreban prostor, obrtnik može obavljati
obrt samo u prostoru za koji ima dokaz o pravu korištenja.

Prostor iz stavka 1. ovoga članka i oprema moraju udovoljavati uvjetima
određenim propisima o tehničkoj opremljenosti, zaštiti na radu, zaštiti
i unapređenju čovjekovog okoliša, zaštiti od buke te drugim propisima koji
se odnose na obavljanje određene gospodarske djelatnosti."

Članak 3.

Iza članka 7. dodaje se članak 7a. koji glasi:

"Članak 7a.

Obrt se može obavljati u stambenim prostorijama pod uvjetima i za djelatnosti
koje će propisati ministar gospodarstva uz suglasnost ministra nadležnog
za prostorno uređenje, graditeljstvo i stanovanje."

Članak 4.

U članku 8. stavak 1. mijenja se i glasi:

"Trgovačko društvo iz članka 1. stavka 2. Zakona, mora zaposliti najmanje
jednog djelatnika koji ispunjava uvjete iz članka 3., 4. i članka 5. stavka
1. ovoga Zakona."

Članak 5.

U članku 9. iza stavka 4. dodaje se stavak 5. koji glasi:

"Ministar gospodarstva rješenjem utvrđuje cijenu obrtnice."

Članak 6.

U članku 11. stavku 1. iza riječi: "članka 3.", riječi: "točke 1., 2.,
3. i 4.", brišu se:

Članak 7.

U članku 15. iza riječi: "dužan je", riječi: "obrtnicu odnosno", brišu
se.

Članak 8.

U članku 16. stavak 2. mijenja se i glasi:

"Tvrtka sadrži naziv obrta, oznaku obrta, ime i prezime obrtnika i sjedište,
a može sadržavati i posebne oznake."

Članak 9.

U članku 19. iza stavka 1. dodaju se stavci 2. i 3. koji glase:

"Osim obrta iz stavka 1. ovoga članka obrtnik može obavljati i druge
djelatnosti koje služe obavljanju djelatnosti koja je obuhvaćena obrtnicom
ili se uobičajeno obavljaju uz djelatnost obuhvaćenu obrtnicom, ako se
obavljaju u manjem opsegu.

Za obavljanje djelatnosti iz stavka 2. ovoga članka fizička osoba ne
mora ispunjavati uvjet stručne osposobljenosti ili položenoga majstorskog
ispita."

Članak 10.

U članku 22. stavku 1. iza riječi: "članak 3.", riječi: "točke 1., 2.,
3. i 4.", brišu se:

U stavku 2. iza riječi: "članak 3." riječi: "točke 1., 2., 3. i 4.",
brišu se.

Članak 11.

Članak 23. mijenja se i glasi:

"Obavljanje obrta u izdvojenom pogonu, odnosno prestanak obavljanja
obrta u izdvojenom pogonu obrtnik prijavljuje nadležnom županijskom uredu,
odnosno uredu Grada Zagreba na čijem području se nalazi izdvojeni pogon.

Tijelo iz stavka 1. ovoga članka izdat će rješenje o obavljanju obrta,
odnosno o prestanku obavljanja obrta u izdvojenom pogonu putem stručnog
poslovođe.

O obavljanju obrta u izdvojenom pogonu, odnosno o prestanku obavljanja
obrta u izdvojenom pogonu, tijelo iz stavka 1. ovoga članka izvijestit
će nadležni županijski ured, odnosno ured Grada Zagreba na čijem području
se nalazi sjedište obrta, koji će to upisati u obrtni registar".

Članak 12.

U članku 25. stavku 1. iza riječi: "članka 3.", riječi: "točke 1., 2.,
3. i 4.", brišu se.

Članak 13.

Iza članka 26. dodaje se članak 26a. koji glasi:

"Članak 26a.

Članovi porodičnog domaćinstva mogu u obavljanju obrta pomagati obrtniku.

Članovima porodičnog domaćinstva, u smislu ovoga Zakona smatraju se:
bračni drug, djeca, roditelji, usvojenici i usvojitelji, pastorčad i osobe
koje je obrtnik dužan uzdržavati."

Članak 14.

U članku 27. stavku 2. iza riječi: "članka 3.", riječi: "točke 1., 2.,
3. i 4.", brišu se.

Članak 15.

U članku 28. stavak 2. briše se.

Članak 16.

U članku 30. stavku 2. iza riječi: "članka 3.,", riječi: "točke 1.,
2., 3. i 4.", brišu se.

Članak 17.

U članku 33. iza stavka 1. dodaje se novi stavak koji glasi:

"Iznimno, obrtnik može privremeno obustaviti obavljanje obrta u trajanju
do tri godine, kada koristi porodni dopust do navršene treće godine djetetova
života."

Dosadašnji stavak 2. postaje stavak 3.

Dosadašnji stavak 3. postaje stavak 4. mijenja se i glasi:

"Nadležni županijski ured, odnosno ured Grada Zagreba, o privremenoj
obustavi, odnosno o ponovnom početku obavljanja djelatnosti, izvješćuje
nadležno tijelo iz članka 15. ovoga Zakona."

Članak 18.

U glavi II. Obavljanje obrta, iza članka 35. dodaje se odjeljak 3a.
Zajedničko obavljanje obrta, i članci 35a., 35b. i 35c., koji glase:

"3a. Zajedničko obavljanje obrta

Članak 35a.

Radi obavljanja gospodarskih djelatnosti dvije ili više fizičkih osoba
mogu zajednički obavljati obrt.

Međusobni odnosi osoba iz stavka 1. ovoga članka uređuju se pisanim
ugovorom.

Na ugovor iz stavka 2. ovoga članka primjenjuju se propisi kojima se
uređuju obvezni odnosi u ortakluku.

Obrt iz stavka 1. ovoga članka posluje pod zajedničkom tvrtkom.

Članak 35b.

Fizičke osobe mogu zajednički obavljati obrt ako udovoljavaju uvjetima
iz članka 3. ovoga Zakona.

Fizičke osobe mogu zajednički obavljati obrt ako pri upisu u obrtni
registar nadležnom županijskom uredu, odnosno uredu Grada Zagreba, prilože
ugovor iz članka 35a. stavka 2. ovoga Zakona.

Fizičke osobe mogu zajednički obavljati vezane obrte, ako jedna od osoba
ispunjava uvjete iz članka 5. stavka 1. ovoga Zakona.

Ako je za obavljanje obrta potreban prostor najmanje jedna osoba mora
udovoljavati uvjetima iz članka 7. stavka 1. ovoga Zakona.

Članak 35c.

Odredbe ovoga Zakona, koje se odnose na obavljanje obrta, kada obrt
obavlja fizička osoba, odgovarajuće se primjenjuju i na obrt koji zajednički
obavlja više fizičkih osoba."

Članak 19.

Iza članka 37. dodaje se članak 37a. koji glasi:

"Članak 37a.

Upisom obrtnika u trgovački registar na temelju odredaba Zakona o trgovačkim
društvima, nadležni županijski ured, odnosno ured Grada Zagreba, utvrđuje
mirovanje obrta."

Članak 20.

U članku 38. stavku 1. točka 7. briše se.

Članak 21.

U članku 40. stavak 2. mijenja se i glasi:

"Praktični dio programa naukovanja izvodi se kod obrtnika ili kod obrtnika
i u obrtničkoj školi."

Članak 22.

Iza članka 46. dodaje se članak 46a. koji glasi:

"Članak 46a.

Učeniku se na završetku svakog razreda izdaje svjedodžba o naukovanju.

Oblik i sadržaj svjedodžbe iz stavka 1. ovoga članka propisuje ministar
gospodarstva."

Članak 23.

U članku 47. iza stavka 3. dodaje se stavak 4. koji glasi:

"Program pomoćničkog ispita iz stavka 1. ovoga članka donosi ministar
gospodarstva uz prethodno pribavljeno mišljenje Hrvatske obrtničke komore."

Članak 24.

U članku 53. stavak 2. mijenja se i glasi:

"Troškove polaganja ispita o stručnoj osposobljenosti i majstorskog
ispita snosi polaznik."

Iza stavka 2. dodaju se stavci 3. i 4. koji glase:

"Ministar gospodarstva, na prijedlog Hrvatske obrtničke komore, rješenjem
utvrđuje cijenu polaganja ispita o stručnoj osposobljenosti i majstorskih
ispita.

Nadzor nad zakonitošću organiziranja i provođenja ispita o stručnoj
osposobljenosti i majstorskih ispita te stručni nadzor, provodit će Ministarstvo
gospodarstva."

Članak 25.

Iza članka 54. dodaje se članak 54a. koji glasi:

"Članak 54a.

Trgovačko društvo i trgovac pojedinac članovi Hrvatske obrtničke komore
mogu primati na naukovanje učenike radi njihovog naukovanja za obavljanje
obrta.

Na trgovačko društvo i trgovca pojedinca iz stavka 1. ovoga članka na
odgovarajući način se primjenjuju odredbe članka 39. do 54. ovoga Zakona."

Članak 26.

U članku 77. uvodna rečenica mijenja se i glasi:

"Novčanom kaznom u visini od 2.000 do 20.000 kuna kaznit će se za prekršaj
obrtnik:"

Stavak 3. mijenja se i glasi:

"Za prekršaje iz stavka 1. ovoga članka može se naplatiti i novčana
kazna na mjestu izvršenja prekršaja u iznosu od 1.000 kuna."

Članak 27.

U članku 78. uvodna rečenica mijenja se i glasi:

"Novčanom kaznom u visini od 2.000 do 20.000 kuna kaznit će se za prekršaj
fizička osoba:"

Stavak 3. mijenja se i glasi:

"Za prekršaj iz stavka 1. ovoga članka može se naplatiti i novčana kazna
na mjestu izvršenja prekršaja u novčanom iznosu od 1.000 kuna."

Članak 28.

U članku 79. uvodna rečenica mijenja se i glasi:

"Novčanom kaznom u visini od 4.000 do 35.000 kuna kaznit će se za prekršaj
trgovačko društvo:"

Stavak 2. mijenja se i glasi:

"Za prekršaj iz stavka 1. ovoga članka kaznit će se i odgovorna osoba
u trgovačkom društvu novčanom kaznom u iznosu od 2.000 do 20.000 kuna."

Članak 29.

Članak 80. briše se.

Članak 30.

Članak 81. briše se.

Članak 31.

U članku 83. stavku 1. riječi: "u roku od jedne godine do dana primjene
ovoga Zakona" zamjenjuju se riječima: "do 31. prosinca 1996. godine".

U stavku 2. riječi: "protekom roka od godinu dana od dana primjene ovoga
Zakona" zamjenjuju se riječima: "dana 31. prosinca 1996. godine".

Članak 32.

U članku 84. riječi: "30. lipnja 1995." zamjenjuju se riječima: "31.
prosinca 1996. godine."

Članak 33.

U članku 87. riječi: "primjene ovoga Zakona" zamjenjuju se riječima:
"31. prosinca 1996. godine."

Članak 34.

Članak 89. mijenja se i glasi:

"Pomoćnički ispit priznaje se osobama koje su do 31. prosinca 1996.
godine stekle odgovarajuću srednju stručnu spremu.

Pravo iz stavka 1. ovoga članka priznaje se i osobama koje su upisale
strukovnu srednju školu odgovarajućeg smjera do školske godine 1997./98.".

Članak 35.

Umirovljenici mogu obavljati obrt ako osnivanjem obrta ne uspostavljaju
svojstvo osiguranika u kojem slučaju zadržavaju pravo na isplatu mirovine.

Članak 36.

Ovaj Zakon stupa na snagu osmoga dana od dana objave u "Narodnim novinama".

Klasa: 311-01/93-01/01
Zagreb, 18. listopada 1996.

ZASTUPNIČKI DOM
SABORA REPUBLIKE HRVATSKE

Predsjednik
Zastupničkog doma Sabora
**akademik Vlatko Pavletić,** v. r.

Zakon, NN 90/1996-1585